DA Den Europæiske Unions Tidende L 269/24

EUROPA-PARLAMENTETS OG RÅDETS AFGØRELSE

af 7. september 2005

om revision af de finansielle overslag 2000-2006

(2005/708/EF)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren (1), særlig punkt 19, 20 og 21,

under henvisning til Europa-Parlamentets og Rådets afgørelse 2003/430/EF af 19. maj 2003 om revision af de finansielle overslag (2),

under henvisning til forslag fra Kommissionen,

efter proceduren i EF-traktatens artikel 272, stk. 9, femte afsnit (3), og

ud fra følgende betragtninger:

Ifølge reformen af den fælles landbrugspolitik, som Rådet vedtog i september 2003 (4), skal der ske en reduktion af direkte betalinger (»graduering«) til finansiering af udvikling af landdistrikter for at opnå en bedre balance mellem de politiske redskaber, der er udformet for at fremme et bæredygtigt landbrug, og de redskaber, der er udformet for at fremme udvikling af landdistrikter og for at finansiere yderligere foranstaltninger til udvikling af landdistrikter. De finansielle overslag i bilag I til den interinstitutionelle aftale om budgetdisciplin og forbedring af budgetproceduren som revideret ved afgørelse 2003/430/EF, herefter benævnt »finansielle overslag«, bør derfor ændres for at tage hensyn til virkningen af »graduering« i 2006. Som følge heraf kan forpligtelsesbevillinger fra underudgiftsområde 1a »Den fælles landbrugspolitik« anvendes til at finansiere yderligere foranstaltninger under underudgiftsområde 1b »Udvikling af landdistrikter« uden at ændre loftet for udgiftsområde 1 »Landbrug«.

TRUFFET FØLGENDE AFGØRELSE:

Artikel 1

De finansielle overslag revideres således:

I de årlige lofter over forpligtelsesbevillinger under udgiftsområde 1 i tabellerne 1a, 1b, 2a og 2b foretages følgende ændringer:

a) Tallet for underudgiftsområde 1a »Den fælles landbrugspolitik« reduceres i 2006 med det beløb, der svarer til gradueringen: Reducerede beløb i Den fælles landbrugspolitik 2006 mio. EUR i 1999-priser – 570 mio. EUR i 2006-priser – 655

b) Tallet for underudgiftsområde 1b »Udvikling af landdistrikter« forhøjes i 2006 med det beløb, der svarer til gradueringen: Forhøjede beløb i Udvikling af landdistrikter 2006 mio. EUR i 1999-priser + 570 mio. EUR i 2005-priser + 655

Artikel 2

1. De finansielle overslag for Den Europæiske Union, udtrykt i 1999-priser, fremgår af tabel 1a og 1b i bilaget.

2. De finansielle overslag, der er en følge af den tekniske justering for 2005 i overensstemmelse med bevægelserne i bruttonationalindkomst (BNI) og priser, fremgår af tabel 2a og 2b i bilaget.

Artikel 3

Denne afgørelse offentliggøres i Den Europæiske Unions Tidende.

Udfærdiget i Strasbourg, den 7. september 2005. På Europa-Parlamentets vegne J. BORRELL FONTELLES Formand På Rådets vegne D. ALEXANDER Formand

(1) EFT C 172 af 18.6.1999, s. 1. Aftale ændret ved Europa-Parlamentets og Rådets afgørelse 2003/429/EF (EUT L 147 af 14.6.2003, s. 25).

(2) EUT L 147 af 14.6.2003, s. 31.

(3) Europa-Parlamentets afgørelse af 7.9.2005 og Rådets afgørelse af 18.7.2005.

(4) Rådets forordning (EF) nr. 1782/2003 (EUT L 270 af 21.10.2003, s. 1).